sinarproject/legisdata huggingface dataset:
Pertanyaan 11: PRESTASI PELABURAN
Dewan Undangan Negeri: selangor, Tahun 2020, Sesi 2
Pertanyaan oleh: Y.B. DATO' MOHD SHAMSUDIN BIN LIAS (N08 SUNGAI BURONG)
Jawapan oleh: Y.A.B. Dato' Menteri Besar

Y.B. DATO' MOHD SHAMSUDIN BIN LIAS

Berikan perbandingan serta faktor yang mempengaruhi prestasi pelaburan suku kedua 2019 dan 2020.

Bilakah Kerajaan Negeri menjangka prestasi pelaburan kembali pulih dan apakah faktor yang mendorong?

Y.A.B. Dato' Menteri Besar

a) Perbandingan yang mempengaruhi prestasi pelaburan suku kedua 2019 dan 2020 tidak dapat dinyatakan kerana statistik kelulusan projek perkilangan bagi tahun 2020 masih belum dikeluarkan oleh pihak MIDA. Namun begitu, pihak Invest Selangor menjangkakan prestasi pelaburan bagi turut menghadapi kesan langsung akibat Pendemik Covid 19 dan juga dari Perintah Kawalan Pergerakan yang dilaksanakan kepada aktiviti pelaburan di dalam sektor perkilangan di Negeri ini.

b) Berdasarkan laporan daripada UNCTAD’s World Investment Report, prestasi pelaburan langsung asing (FDI) di peringkat global akan mengalami penyusutan sebanyak 40% pada tahun 2020 ini, kesan daripada Pendemik Covid19 dan perlaksanaan Perintah Kawalan Pergerakan yang dilaksanakan oleh negara – negara yang terkesan. Laporan tersebut juga menyatakan jangkaan akan berlakunya penyusutan FDI global sebanyak 5% - 10% pada tahun 2021. Namun begitu, senario ini dijangkakan akan pulih secara beransur – ansur pada tahun 2022 kesan daripada pelaksanaan perintah kawalan pergerakan pemulihan yang sedang berlansung sekarang ini.